รัฐบาลไทย-ข่าวทำเนียบรัฐบาล-ศธ.นำหลักสูตร Cha-Ching (ชะ-ชิ้ง) ส่งเสริมการเรียนรู้ด้านการเงินในโรงเรียน
วันจันทร์ที่ 3 กันยายน 2561
ศธ.นําหลักสูตร Cha-Ching (ชะ-ชิ้ง) ส่งเสริมการเรียนรู้ด้านการเงินในโรงเรียน
ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ พร้อมด้วย ดร.วัฒนาพร ระงับทุกข์ รองปลัดกระทรวงศึกษาธิการ ร่วมแถลงข่าวเปิดตัว "Cha-Ching Curriculum (ชะ-ชิ้ง)" หลักสูตรพัฒนาครูในระดับประถมศึกษา เพื่อส่งเสริมการเรียนรู้ด้านการเงิน
ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ พร้อมด้วย ดร.วัฒนาพร ระงับทุกข์ รองปลัดกระทรวงศึกษาธิการ, นายมาร์ค แฟนซี ผู้อํานวยการบริหาร พรูเด็นซ์ ฟาวน์เดชั่น, นายอามัน โชวลา ประธานเจ้าหน้าที่บริหาร บริษัท พรูเด็นเชียล ประกันชีวิต (ประเทศไทย) จํากัด (มหาชน), คุณวิเวียน เลา ประธานจูเนียร์ อะชีฟเม้นท์ ภาคพื้นเอเชียแปซิฟิก, คุณหญิงชดช้อย โสภณพนิช ประธานจูเนียร์ อะชีฟเม้นท์ ประเทศไทย ร่วมแถลงข่าวเปิดตัว "Cha-Ching Curriculum (ชะ-ชิ้ง)" หลักสูตรพัฒนาครูในระดับประถมศึกษา เพื่อส่งเสริมการเรียนรู้ด้านการเงิน (Financial Literacy)เมื่อวันศุกร์ที่ 31 สิงหาคม 2561 ณ ห้องประชุมจันทรเกษม กระทรวงศึกษาธิการ
ม.ล.ปริยดา ดิศกุลเลขานุการรัฐมนตรีว่าการกระทรวงศึกษาธิการกล่าวว่า ในนามของกระทรวงศึกษาธิการ ขอขอบคุณหน่วยงานและผู้มีส่วนเกี่ยวข้องทุกฝ่าย ที่ร่วมกันจัดอบรมหลักสูตร Cha-Ching (ชะ-ชิ้ง) ให้กับโรงเรียนในประเทศไทย เพื่อสอนเรื่องการใช้เงินอย่างถูกต้องให้กับเด็ก ซึ่งสอดคล้องกับการดําเนินงานของธนาคารแห่งประเทศไทย ที่พยายามผลักดันให้เด็กได้เรียนรู้ที่มาของเงิน พร้อมทั้งปลูกฝังการใช้เงินและออมเงินอย่างรู้คุณค่าโดย Cha-Ching (ชะ-ชิ้ง) เป็นหลักสูตรที่ใช้มาแล้วในหลายประเทศทั่วโลก และในปี 2561 จะนํามาใช้ในประเทศไทยอันจะเป็นประโยชน์กับเด็กและเยาวชนไทยเป้นอย่างมาก
ดร.วัฒนาพร ระงับทุกข์ รองปลัดกระทรวงศึกษาธิการกล่าวว่า พรูเด็นซ์ ฟาวน์เดชั่น มีวัตถุประสงค์ที่จะนําหลักสูตร Cha-Ching (ชะ-ชิ้ง) เข้ามาช่วยเติมเต็มการจัดการศึกษาด้านทักษะการบริหารการเงินของประเทศไทยเนื่องจากหลักสูตรในโรงเรียนของไทยยังไม่มีการสอนเรื่องนี้จึงเป็นโอกาสที่สําคัญยิ่งของเด็กและเยาวชนที่จะได้เรียนรู้หลักสูตรดี ๆ เช่นนี้ นําไปสู่การเรียนรู้อย่างมีคุณภาพ และการเป็นพลเมืองที่ดีของประเทศต่อไป
นายมาร์ค แฟนซี ผู้อํานวยการบริหาร พรูเด็นซ์ ฟาวน์เดชั่นกล่าวว่า การศึกษาเป็นหัวใจสําคัญในการวางรากฐานเพื่อการพัฒนาในทุกระดับ โดยเฉพาะอย่างยิ่งความรอบรู้ด้านการเงิน ที่เข้ามีบทบาทสําคัญอย่างมากในการสร้างอนาคตทางการเงินให้แก่เด็กและเยาวชนพรูเด็นซ์ ฟาวน์เดชั่น จึงได้ร่วมกับการ์ตูนเน็ตเวิร์ค เพื่อพัฒนาโครงการการ์ตูน Cha-Ching (ชะ-ชิ้ง) ในการให้ความรู้แก่เด็กเกี่ยวกับพื้นฐานด้านการเงินโดยคาดว่าในปีนี้สื่อ Cha-Ching (ชะ-ชิ้ง) จะเข้าถึงนักเรียนไทยได้จํานวนมากถึง 22,000 คน
นายวิเวียน เลา ประธานมูลนิธิจูเนียร์ อะชีฟเม้นท์ ภาคพื้นเอเชียแปซิฟิกกล่าวว่า โครงการต่าง ๆ ของจูเนียร์ อะชีฟเม้นท์ จะสอดคล้องเชื่อมโยงกับการเรียนรู้ที่มุ่งเน้นความพร้อมในการทํางาน การเป็นเจ้าของกิจการ และความรอบรู้ด้านการเงิน จึงได้มีส่วนร่วมกับการจัดหลักสูตร Cha-Ching (ชะ-ชิ้ง)​ที่มีโรงเรียนกว่า 1,000 แห่ง ในภูมิภาคเอเชีย-แปซิฟิก นําหลักสูตรนี้ไปปรับใช้ปัจจุบันหลักสูตร Cha-Ching (ชะ-ชิ้ง) สามารถเข้าถึงนักเรียนในภูมิภาคเอเชีย-แปซิฟิก มากกว่า 100,000 คนแล้ว
คุณหญิงชดช้อย โสภณพนิช ประธานจูเนียร์ อะชีฟเม้นท์ ประเทศไทยกล่าวว่า การบริหารจัดการเงินเป็นสิ่งสําคัญที่ควรปลูกฝังให้แก่เยาวชน ซึ่งจะส่งผลให้เด็กเติบโตเป็นผู้ใหญ่ที่มีความรับผิดชอบทางการเงินในอนาคต นําไปสู่การสร้างรากฐานที่มั่นคงให้แก่เศรษฐกิจของประเทศ จูเนียร์ อะชีฟเม้นท์ ประเทศไทย จึงเข้ามามีส่วนร่วมกับโครงการ Cha-Ching (ชะ-ชิ้ง)โดยร่วมกันพัฒนาหลักสูตรให้มีความเหมาะสมกับโรงเรียนในประเทศไทยเพื่อพัฒนาความคิดทางเศรษฐศาสตร์และสอนให้เด็กได้เรียนรู้ความพอเพียงตั้งแต่เยาว์วัย
"หลักสูตร Cha-Ching (ชะ-ชิ้ง) คือ สื่อการเรียนการสอนความรู้ด้านการเงินให้กับเด็กที่มีอายุระหว่าง 7-12 ปี โดยเป็นการเรียนรู้ผ่านการ์ตูน ซึ่งใช้วิธีการเล่าเรื่องด้วยดนตรีที่เหมาะสมกับช่วงวัยและดึงดูดใจ เพื่อสอนเด็กเกี่ยวกับแนวคิดการบริหารเงินพื้นฐาน ได้แก่ "การหารายได้ การเก็บออม การใช้จ่าย และการแบ่งปัน" โดยที่ผ่านมาได้นําหลักสูตร Cha-Ching (ชะ-ชิ้ง) ไปใช้ในประเทศต่าง ๆ แล้ว อาทิ ฮ่องกง มาเลเซีย สิงคโปร์ เป็นต้น และในปี 2561 Prudence Foundation ร่วมกับมูลนิธิ Junior Achievement นําหลักสูตร Cha-Ching (ชะ-ชิ้ง) มาจัดอบรมให้แก่ครูไทย จํานวน 600 คน ใน 4 จังหวัด ในภูมิภาคต่าง ๆ ของไทย คือ จังหวัดนครราชสีมา เชียงใหม่ สงขลา และขอนแก่น โดยครูที่ผ่านการอบรมสามารถนําความรู้และสื่อการสอนด้านการบริหารเงินที่ได้รับ ไปปรับใช้เป็นเครื่องมือสําหรับการเรียนการสอนในชั้นเรียน เพื่อให้เกิดความสนุกสนาน เข้าถึงได้ และนําไปปฏิบัติได้จริง"
Writtenbyอรพรรณ ฤทธิ์มั่น
Photo Creditยุทธพงศ์ เลือกกลั่นดี
Rewriterนวรัตน์ รามสูต
Editorบัลลังก์ โรหิตเสถียร